Ukážka z elektronickej knihy

John Grisham

CAMINO WINDS

Copyright © 2020 by Belfry Holdings, Inc.

All rights reserved.

Translation © 2021 by Alena Redlingerová

Jacket design © 2021 by Emil Křižka

Slovak edition © 2021 by IKAR, a.s.

ISBN 978-80-551-7696-3

Vytvorenie elektronickej verzie Dibuk, s. r. o., 2021

PRVÁ KAPITOLA

POHROMA

1

HURIKÁN LEO ZAČAL OŽÍVAŤ KONCOM júla nad nepokojnými vodami východného Atlantiku približne tristodvadsať kilometrov západne od Kapverd. Čoskoro ho zachytili, pomenovali a klasifikovali ako tropickú tlakovú níž. V priebehu niekoľkých hodín sa zmenil na tropickú búrku.

Po mesiaci sa silný suchý vietor zo Sahary zrazil s vlhkými frontmi v oblasti rovníka a vytvoril mohutné víry, ktoré postupovali na západ, akoby hľadali zem. Keď Leo začal svoju púť, tri pomenované búrky zaradom ohrozovali Karibik. Všetky napokon prešli po predpokladanej trase a nepriniesli na ostrovy nič okrem výdatných dažďov.

Od začiatku však bolo jasné, že Leovu cestu nie je možné predvídať. Bol nevypočítateľný a nadmieru nebezpečný. Keď nad stredozápadom konečne zoslabol od vyčerpania, mal na konte päťmiliardové materiálne škody a tridsaťpäť ľudských obetí.

Vôbec nečakal na klasifikáciu, z tropickej tlakovej níže sa bleskovo premenil na tropickú búrku a napokon ako hurikán tretej kategórie udrel na ostrovy Turks a Caicos stodeväťdesiatkilometrovou rýchlosťou, za jedinú hodinu zrovnal zo zemou stovky domov a zabil desať ľudí. Prešmykol sa okolo Crooked Island, súčasti Bahamských ostrovov, odbočil trochu doľava, južne od Androsu nakrátko zaváhal a zamieril na Kubu. Jeho oko zoslablo, stratil silu a cez Kubu prešiel zase ako tlaková níž s výdatnými zrážkami, ale bez vetra, čo by stál za reč. Obrátil sa na juh, zaplavil Jamajku a Kajmanie ostrovy a v nasledujúcich dvanástich hodinách opäť zosilnel a vydal sa na sever nad teplé vody Mexického zálivu. Všetci, ktorí ho sledovali, predpokladali, že zaútočí na Biloxi, zvyčajný terč hurikánov, hoci už vedeli, že predpovede sú zbytočné. Leo si zjavne robil, čo chcel, a ignoroval predpovedné modely.

Leo znova zosilnel, nabral rýchlosť a o necelé dva dni mal vlastné zvláštne spravodajstvo v káblovej televízii; vo Vegas uzatvárali stávky, kde asi udrie. Desiatky televíznych štábov sa rútili v ústrety nebezpečenstvu. Od Galvestonu po Pensacolu vydávali varovania. Ropné spoločnosti sa ponáhľali s odvozom desaťtisíc robotníkov zo zálivu a so zvyčajnou pohotovosťou zvyšovali ceny. V piatich štátoch aktivovali evakuačné plány. Guvernéri usporadúvali tlačové konferencie. Flotily lodí aj lietadiel sa rýchlo presúvali na pevninu. Leo, tentoraz ako hurikán štvrtej kategórie, postupoval neohrozene na sever, občas sa vychýlil východným alebo západným smerom a zdalo sa, že je mu súdené zasiahnuť pevninu dosiaľ nevídanou silou.

A vtedy opäť zastal. Štyristoosemdesiat kilometrov južne od Mobile sa stočil doľava, začal sa pomaly obracať na východ a citeľne zoslabol. Dva dni sa blížil k Tampe, potom náhle ožil. Pre zmenu si udržiaval priamu trasu a jeho oko prešlo ponad St. Petersburg rýchlosťou stošesťdesiat kilometrov za hodinu. Spôsobil mohutné záplavy, výpadok elektriny, chatrnejšie domy zrovnal so zemou, ale zaobišlo sa to bez ľudských obetí. Pokračoval nad medzištátnou diaľnicou číslo 4. V Orlande napršalo dvadsaťpäť centimetrov za hodinu, v Daytona Beach dvadsať, pevninu opustil ako ďalšia tropická tlaková níž.

Keď sa presunul nad Atlantik, vyčerpaní meteorológovia mu dali zbohom. Predpovedné modely ho vyhnali na šíre more, kde vystrašil iba pár nákladných lodí.

Lenže Leo mal iné plány. Tristodvadsať kilometrov východne od St. Augustine sa nečakane zvrtol na sever a už tretíkrát nabral silu. Meteorológovia narýchlo menili modely, vydali nové varovania. Štyridsaťosem hodín postupoval ďalej, čoraz silnejší, a sledoval pobrežie, ako keby si vyberal ďalší cieľ.

2

V KNÍHKUPECTVE Bay Books v meste Santa Rosa na Ostrove Camino predavači a zákazníci nehovorili o ničom inom než o búrke. Obyvatelia ostrova, rovnako ako ľudia z Jacksonvillu a zo Savannah, pozorne sledovali Lea a rozprávali iba o ňom. Väčšina bola dobre informovaná a mohla smelo vyhlásiť, že hurikán nezasiahol žiadnu floridskú pláž na sever od Daytony už celé desaťročia. Pravda, neraz ich sčasti zasiahol, keď sa ponáhľal na sever k obom Karolínam. Podľa jednej teórie Mexický záliv, vzdialený necelých sto kilometrov, pôsobí ako prirodzená bariéra, čo chráni floridské pláže a bezpochyby to urobí aj v prípade otravného Lea. Iná teória tvrdila, že svoju dávku šťastia si už vyčerpali a hurikánu sa tentoraz nevyhnú. O predpovedných modeloch sa viedli vášnivé diskusie. Hurikánové centrum v Miami vytvorilo dráhu postupu Lea, podľa nej by nemal zasiahnuť pevninu, ale presunie sa ďalej nad more. Podľa európskych predpovedí mal udrieť južne od Savannah ako hurikán štvrtej kategórie a spôsobiť mohutné záplavy. Leo však rozhodne nebral na vedomie modely.

Majiteľ Bay Books Bruce Cable jedným okom sledoval stanicu Weather Channel, zatiaľ čo sa zhováral so zákazníkmi a napomínal personál, aby sa venoval práci. Na oblohe nebolo ani mráčika, a navyše Bruce veril legende, že Ostrov Camino je odolný voči nebezpečným hurikánom. Za dvadsaťštyri rokov tam nezažil nijakú ničivú búrku. V jeho kníhkupectve sa konali autorské čítania najmenej štyrikrát týždenne, a práve na zajtrajší večer naplánoval ďalšiu významnú akciu. Hádam Leo nepokazí jednej z Bruceových najobľúbenejších autoriek návrat domov.

Mercer Mannovej sa práve končilo dvojmesačné letné turné, ako sa ukázalo, veľmi úspešné. V brandži sa hovorilo o jej druhom románe Tessa, umiestnil sa v prvej desiatke všetkých rebríčkov bestsellerov. Recenzenti knihu vychvaľovali, šla na odbyt rýchlejšie, ako sa čakalo. Keďže bola označená za literárnu fikciu, na rozdiel od populárnejších žánrov, zdalo sa, že jej je súdené miesto na nižších priečkach, ak vôbec. Vydavateľ a autorka dúfali, že predajú aspoň tridsaťtisíc kusov v tlačenej aj elektronickej podobe, ale už teraz sa predalo viac.

Mercer mala na ostrove hlboké korene, v detstve trávila všetky letné prázdniny u starej mamy Tessy, práve ona ju inšpirovala k napísaniu úspešnej knihy. Pred tromi rokmi bývala mesiac v rodinnom domčeku na pláži a zaplietla sa do istej miestnej záležitosti. Okrem toho stihla aj krátky úlet s Bruceom, preňho jeden z mnohých.

No Bruce nemyslel na ďalšie posteľné radovánky, aspoň si to nahováral. Mal plné ruky práce v obchode a snažil sa presvedčiť čo najviac ľudí, aby prišli na Mercerinu veľkú akciu. Bay Books patrilo k popredným kníhkupectvám v Amerike, keďže Bruce vždy dokázal pritiahnuť davy a tovar sa uňho nikdy dlho neohrial. Newyorskí vydavatelia sa usilovali dostať na ostrov svojich autorov, bolo medzi nimi dosť mladých žien, ktoré cestovali samy a rady sa zabavili. Bruce miloval spisovateľov, hostil ich, propagoval, organizoval pre nich večierky.

Mercer to zažila a nestála o opakovanie, najmä preto, lebo na letnom turné ju sprevádzal nový priateľ. Brucea to netrápilo. Mal radosť, že Mercer sa vrátila a navyše so skvelým novým románom. Pred šiestimi mesiacmi čítal stránkovú korektúru a odvtedy ho propagoval. Ako vždy keď sa mu kniha páčila, poslal rukou napísané listy priateľom a verným zákazníkom, v ktorých vychválil Tessu. Obvolal kníhkupcov a presvedčil ich, aby sa zásobili. Pretelefonoval hodiny s Mercer, radil jej, kam ísť, ktorým obchodom sa vyhnúť, ktorých recenzentov ignorovať a s ktorými novinármi by sa mala stretnúť. Dokonca vyrukoval s niekoľkými nevyžiadanými redakčnými pripomienkami, pár ich ocenila, ostatné si nevšímala.

Román Tessa pre ňu znamenal zlom, vzácnu príležitosť znovu naštartovať kariéru. Bruce v ňu veril už od jej prvej knihy, ktorá upadla do zabudnutia. Nikdy ho neprestala obdivovať, bez ohľadu na krátky úlet a vážne porušenie mlčanlivosti, čo jej napokon odpustil. Bruce bol skrátka neodolateľný, aj keď nie najčestnejší, a v krutom svete obchodu s knihami predstavoval hybnú silu.

3

STRETLI SA DEŇ PRED AKCIOU na obed v reštaurácii na konci Main Street v Santa Rose, pár blokov od kníhkupectva. Bruce vždy obedoval v reštaurácii v centre, vypil fľašu vína, niekedy aj dve, zvyčajne s predajcom kníh, hosťujúcim spisovateľom alebo s miestnym autorom, ktorého podporoval. Účtenky za pracovné obedy starostlivo odkladal, aby si ich mohol dať do nákladov. Prišiel o čosi skôr a zamieril rovno k svojmu obľúbenému stolu s výhľadom na rušný prístav. Chvíľku flirtoval s čašníčkou, objednal si fľašu Sancerre. Keď vošla Mercer, vstal, objal ju a Thomasovi chlapsky potriasol ruku.

Table of Contents

Titulná strana

PRVÁ KAPITOLA

1

2

3

4

5

6

7

8

9

10

11

12

13

14

DRUHÁ KAPITOLA

TRETIA KAPITOLA

ŠTVRTÁ KAPITOLA

PIATA KAPITOLA

ŠIESTA KAPITOLA

SIEDMA KAPITOLA

ÔSMA KAPITOLA

DEVIATA KAPITOLA

DESIATA KAPITOLA